khistorydata/jeongjo-sjw-relations huggingface dataset:
정조 22년
金履翼以壯勇營言啓曰本營諸將校各哨色頭目軍及統首等今戊午秋冬等勤慢磨勘以入之意敢啓傳曰知道
정조 22년
金履翼以壯勇營言啓曰本營將校軍兵今戊午秋冬等勤慢磨勘啓本中三處刀擦之意敢啓傳曰知道
정조 22년
金履翼以兵曹言啓曰本曹今戊午年秋冬等褒貶啓本中刀擦二處之意敢啓傳曰知道
정조 22년
金履翼以兵曹言啓曰本曹今戊午年秋冬等褒貶等第磨鍊以入而曹所屬訓鍊院軍器寺官員等褒貶因其堂上及提調有故不得一體磨勘之意敢啓傳曰知道
정조 22년
金履翼以訓鍊都監都提調意啓曰本局從事官禁松參軍及諸將官今戊午年秋冬等褒貶當爲等第而大將臣李敬懋有身病限內不得磨勘之意敢啓傳曰知道
정조 22년
金履翼以禁衛營都提調意啓曰本營從事官及諸將官今戊午秋冬等褒貶當爲等第而臣濟恭有身病限內不得磨勘之意敢啓傳曰知道
정조 22년
金履翼以御營廳言啓曰本廳千摠李潤章身病甚重勢難察任改差何如傳曰允
정조 22년
金履翼以御營廳言啓曰本廳從事官及諸將官今戊午年秋冬等褒貶當爲等第而都提調臣洪樂性有身病限內不得磨勘之意敢啓傳曰知道
정조 22년
李翊模以義禁府言啓曰今秋冬等本府郞廳褒貶等第當爲磨鍊以入而堂上有故限內不得爲之之意敢啓傳曰知道
정조 22년
兵曹啓目豐川府使李民秀長淵縣監具絳海州判官鄭述仁信川郡守金龍淳金川郡守洪秉德遂安郡守南涑文化縣令趙鎭宣殷栗縣監元在明文山萬戶李邦九位羅萬戶韓昌均等矣官鎭門聚點係是詰戎之政則軍兵之老弱無異虛伍軍器什物之亦不措備俱係疎忽其在察飭之道不可無警執頉各邑鎭當該守令邊將竝從重推考罪從重論各杖一百竝只收贖公罪向前李民秀等罪狀右律施行何如判付啓依允爲旀具絳元在明等段功議各減一等李民秀鄭述仁金龍淳洪秉德南涑趙鎭宣等功減一等爲良如敎
정조 22년
禁府啓目江界府充軍罪人李汝節口招云云以臺啓內辭意發問目反覆嚴問則逞私酷刑戕殺人命一款或因營題或因公幹初不酷刑皆用法杖而至其致死俱是因病是如渠與年前所招別無異辭終始抵賴無意輸款究厥情狀萬萬痛惋平問之下難以取服刑推得情何如判付啓旣査又査之事酌決之外豈有更問之端而臺啓之許久連啓出場無期乙仍于有此拿問之命是置遣府郞問于時原任大臣議處爲良如敎
정조 22년
戊午十二月十五日辰時上御春塘臺藥房入診計劃文武臣頒賞抄啓文臣太學生進箋吏兵房承旨持褒貶啓本入侍時行都承旨李晩秀行左承旨李益運行右承旨金履翼左副承旨李翊模右副承旨李祉永同副承旨沈象奎記事官柳台佐金啓溫記注官金景煥承膺祚藥房提調鄭民始原任直閣李始源金祖淳以次進伏訖民始曰當寒臨殿聖體若何上曰一樣矣民始曰王大妃殿氣候若何上曰一樣矣民始曰惠慶宮氣候若何上曰一樣矣上曰文武臣儒生宣賞時各別申飭無或雜亂可也計劃文武臣及進箋太學生等入就位行四拜禮訖命以次宣賞上曰頒賞之時儒生豈可呼名乎以封標上名字輪示分給而帳殿擧行極爲駭然通禮院書員及閣吏等竝令政院捉囚事分付宣賞訖抄啓文臣太學生進箋如儀上曰儒生以次進奏姓名退出後引儀前導引出作門外可也抄啓文臣及儒生等皆退出命書榻敎曰下直閫帥守令留待命書榻敎曰下直閫帥守令入侍台佐承命出與南兵使崔景岳淮陽府使白師謹偕入進伏命進奏職姓名訖敎曰下去善爲之仍命宣諭訖命閫帥守令先退命書榻敎曰吏兵曹堂上入侍又命書榻敎曰吏兵批開坼入侍回啓行吏曹判書金文淳兵曹判書李時秀吏曹參議任希存以次進伏時秀曰卽者平安監司閔鍾顯移牒臣曹馬馬海土卒李汝莭定將校押送矣依下敎移送義禁府何如上曰依爲之出擧條上曰李汝莭當依臺啓所請拿鞫而拿鞫卽拿問也卽於今日內捧供而判義禁先爲出去開坐可也命書榻敎曰知義禁權趙心泰許遞今日政差出待下批牌招開坐又命書榻敎曰政官牌招開政又命書榻敎曰同義禁前望單子入之待下批牌招先開坐後謝恩上敎履翼曰承旨旣以司義禁前望受點速爲出去備員開坐可也履翼退出晩秀曰本院今秋冬等褒貶間因承旨不備不得磨勘故敢此仰達矣上曰依爲之出擧條上曰禮已順成下吏等捉囚竝分揀事分付上敎文淳曰大政欲於何間爲之耶文淳曰欲於十九日爲之矣上曰以十八日爲之而卽爲入稟可也文淳曰都政親臨旣有成命而本曹正郞李東宇佐郞權應範金光遇俱以年老之人許多政望書役爲難竝姑改差正郞佐郞權減之窠亦依定式一體差出何如上曰依爲之出擧條上敎時秀曰兵曹取才今已盡爲之耶時秀曰然矣命書榻敎曰前假注書洪奭周仍察廳任奭周進伏命晩秀等讀奏褒貶啓本晩秀曰卽伏見工曹褒貶啓本則典涓司參奉黃成采以二字爲目事未前有大是違式當該磨勘堂上竝從重推考何如上曰事體所在極爲駭然該堂及該監提調竝遞差貶目勿施可也出擧條晩秀曰卽伏見今秋冬等諸道褒貶啓本則忠淸監司李泰永守令無一人居下咸鏡監司李集斗守令無一人居中居下殊無嚴明殿最之意該道道臣竝推考警責何如上曰依爲之出擧條翊模曰卽伏見司僕寺監牧官秋冬等褒貶啓本則水原監牧官金宗周以姑恕多失爲目長峯島兼監牧官李禧福以警在孶少爲目竝宜置下考而置諸中考致勤聖敎當該磨勘堂上該寺二提調推考開坼時使之升降何如上曰依爲之出擧條翊模曰卽伏見慶尙監司李義綱左水使金爀全羅右水使黃仁煐忠淸水使具明遠京畿水使柳孝源等褒貶啓本則李義綱金爀邊將無一人居中居下黃仁煐具明遠柳孝源邊將無一人居下殊無嚴明殿最之意竝推考警責何如上曰依爲之出擧條上曰今番貶下守令另加擇差而雲峯旣以下考施行係是尤甚邑以有氣力善戢盜者今日政先爲擇差下送命書榻敎曰親政命下吏曹郞廳權減窠與未差之代今日政差出又命書榻敎曰社稷提調趙鎭寬許遞令該曹口傳差出上曰吏兵曹堂上取見開坼啓本斯速回啓也文淳曰卽伏見諸道褒貶啓本則价川郡守申善應以事或不審政固無疵爲目宜置下考而置諸中考居昌縣令金鍒以已知守法奚信擅糴爲目宜置中考而置諸上考殊無嚴明殿最之意平安監司閔鍾顯慶尙監司李義綱推考警責价川郡守申善應罷黜居昌縣令金鍒中考施行何如上曰依爲之出擧條時秀曰卽伏見今戊午秋冬等京外褒貶啓本則司僕寺啓本中水原監牧官金宗周以姑恕多失爲目長峯島兼監牧官李禧福以警在孶少爲目則宜置下考而置諸中考至有承宣之請推臣不勝惶恐萬萬水原監牧官金宗周長峯島兼監牧官李禧福竝下考施行江華留守洪明浩啓本中寅火堡萬戶鄭興源以無識貽笑爲目長串堡別將金源爀以捧糴尙遠報布又遲爲目則宜置下考而置諸中考平安兵使李儒敬啓本中彌串僉使李道煥以邊飭島搜病固難責爲目西林僉使金虎臣以勿以戶小或忽充額爲目則宜置中考而置諸上考方山萬戶姜大允以杖或招謗爲目嗭洞權管韓毅得以盍思得中徒勤賞藝爲目大坡兒權管權德恒以益勉邊禁爲目於汀灘權管李東蕃以縱云衰懶姑免大疵爲目則宜置下考而置諸中考北兵使李潤謙啓本中乾原權管金宗觀以益勉邊飭爲目則宜置下考而置諸中考慶尙左兵使李普漢啓本中安東營將金翰周以事或生疎爲目則宜置中考而置諸上考京畿水使柳孝源啓本中注文島僉使金得源以觴或不節爲目則宜置中考而置諸上考忠淸水使具明遠啓本中所斤僉使李文燮以益勉給代爲目則宜置中考而置諸上考慶尙左水使金爀啓本中西生僉使黃致郁以浮謗奚信爲目則宜置中考而置諸上考殊無嚴明殿最之意當該守臣及各該帥臣推考警責安東營將金翰周彌串僉使李道煥西林僉使金虎臣注文島僉使金得源所升僉使李文燮西生僉使黃致郁竝中考施行寅火堡萬戶鄭興源方山萬戶姜大允長串堡別將李源爀嗭洞權管韓毅得大坡兒權管權德恒於汀灘權管李東蕃乾原權管金宗觀竝下考施行阿吾地萬戶康鵬來安原權管吳一元以三年窠邊將兩次居中其不職可知依例罷黜山羊會萬戶金正大以撫劍飭邊奸氓斂跡爲目雖無貶語可知其有駭聽聞該兵使李儒敬從重推考山羊會萬戶金正大一體罷黜何如上曰依爲之出擧條上曰邊將貶目之以邊飭邊禁等有貶語者竝爲下考施行實合重邊政之道矣仍命政官先退上曰雲峯縣監使之入侍啓溫承命出與雲峯李吉培偕入進伏命奏職姓名訖敎曰曾經防禦使乎吉培曰然矣命擧顔敎曰本邑係是尤甚倍道下去而給馬之擧爲除夫馬之弊須知此意而若能善治則當用水使履歷如或不謹則難逭加倍之律亦當續遣繡衣察其治績另加盡心而戢盜之方亦須著意也仍敎曰宣諭除之須卽發行也吉培先退命書榻敎曰左承旨許遞前望單子入之待下批開門牌招察任仍命退諸臣以次退出
정조 22년
行都承旨李晩秀成均館進行左承旨曺允大未肅拜行右承旨申耆坐直左副承旨李海愚坐直右副承旨鄭東觀奉命出去同副承旨沈象奎內閣直注書柳台佐病金啓溫仕直假注書洪奭周仕事變假注書朴慶九仕
정조 22년
沈象奎啓曰御營廳將官來言今日本廳軍兵日次私習云矣敢啓傳曰知道
정조 22년
傳于沈象奎曰坡州牧使李周爀之下等題目不過曰民欲去豈渠之罪乎永宗僉使相換各以前佩密符仍佩赴任事下諭于兩防禦使貶目勿施
정조 22년
傳于沈象奎曰違牌及未肅拜承旨許遞前望單子入之待下批牌招察任
정조 22년
承旨前望單子入之宋銓尹光顔落點
정조 22년
傳于沈象奎曰諸承旨持公事入侍
정조 22년
承旨前望單子入之申耆李海愚鄭東觀落點
정조 22년
傳于申耆曰發遣吏郞與否摘奸以來
정조 22년
李海愚啓曰卽者義禁府都事來言時囚罪人李汝節口招公事判付內遣府郞問于時原任大臣議處事命下矣李汝節收議大臣後當爲議處乎判義禁金載瓚知義禁黃昇源同義禁李益運差祭同義禁金履翼軍職不得備員開坐云何以爲之敢稟傳曰差祭知同義禁許遞前望單子入之待下批牌招議處未付軍職人令該曹口傳付軍職
정조 22년
禁府堂上前望單子入之知義禁金思穆同義禁徐有大落點
정조 22년
鄭東觀啓曰臣東觀以故領議政文淸公徐志修家致祭事進去下直之意敢啓傳曰知道
정조 22년
申耆啓曰明日臘享大祭傳香禮房承旨當爲齋宿右副承旨鄭東觀卽爲牌招入直何如傳曰左承旨爲禮房
정조 22년
以右承旨宋銓牌不進罷職傳旨傳于李海愚曰許遞前望單子入之待開門牌招察任
정조 22년
承旨前望單子入之曺允大落點
정조 22년
以黃海假都事鄭述仁狀啓觀察使李義駿身病沈重不得行公事傳于申耆曰以身病假都事代行狀啓事未前聞捧納承旨與道伯推考狀啓還下送此後假都事無於例替行者令該府拿來嚴處設有實病考績何等重事則何可不使都事依例替書啓聞乎再明都政前修啓事嚴飭
정조 22년
申耆以吏曹言啓曰今此臘享大祭社稷壇上執禮前司成李顯默大祝前掌令尹寅基時無職名令該曹口傳付軍職何如傳曰允
정조 22년
申耆以吏曹言啓曰兼通禮院引儀金樂敬以三十朔窠兩次居中當依例罷職而矇不覺察未免見漏不能照檢之失臣不勝惶恐而金樂敬依例罷職何如傳曰允
정조 22년
李海愚以兵曹言啓曰今十二月十七日武臣堂上祿試射日次而臘享大祭齋戒相値以無故日退行之意敢啓傳曰知道
정조 22년
李海愚以兵曹言啓曰宣薦內禁衛取才時三技以上入格人別單書入之意敢啓傳曰知道
정조 22년
李海愚以壯勇營言啓曰本營今冬等試射及來己未春等試射時將官將校軍兵各技入格優等人別單書入之意敢啓傳曰知道
정조 22년
應敎嚴耆掌令玄重祚校理洪秀晩副校理朴宗京正言尹涵修撰洪樂安申絢副修撰趙萬元啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉以爲合辭之啓合辭之啓又閱幾年而轉以爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗俯燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟彼梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此不覺懍然迺於頃者伏奉傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴廳指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賤之根柢而末乃與仁京輩一種凶逆聲氣相通徒黨寔繁或推爲大將署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後四字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情迹難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆相濟殆有甚於世蕃之於嵩賊堅之於積至於前後凶逆之十四字刀割姻附賊復陰助聲勢不軌之跡已綻懷二之謀難掩賊復之輸款卽尙喆之斷案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十五行刀割答三司曰不允六字刀割
정조 22년
掌令玄重祚正言尹涵啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道唯在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今是夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說二行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑犻何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賤無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之則皆欲手磔而口臠則爲今日臣子者苟有一分秉彝之心孰不欲明張沬飮疾聲嚴計而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之劇逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 22년
掌令玄重祚啓曰今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩孽芽其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命新除授持平洪時在慶尙道軍威地請斯速乘馹上來事下諭答府曰不允成德雨事亟停勿煩下諭事依啓
정조 22년
正言尹涵啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衝糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復潝䚹視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌答院曰不允
정조 22년
漢城判尹金思穆疏曰伏以臣卽僇人耳釁孽深重不可以復贖身名汚衊不可以復湔夫豈有更齒橫目之望而伏惟我聖上以天地生成之仁兼父母顧復之慈全保拂拭曲費造化隆恩厚渥淪肌浹髓臣之一毛一髮皆我聖上賜也只擬未死餘日仰戴洪私俯追前咎而已分外官職何嘗夢寐之敢及而海閫特補嚴程蒼黃燕价往役事會迫急縱無引義之可論猶切私心之不安至若向來摠府恩除何敢生冒進之計而嚴敎連下逃遁不得遂乃拚棄四維冒沒一肅屢遭陪衛粗伸戀結之忱中夜反顧冞切放倒之愧不自意曾未幾何又伏承京兆恩命天牌儼臨飭敎且嚴滓穢賤臣何以得此於君父感激隕越自不覺淸淚之被面聖念雖勤於薰沐臣身已落於坑塹今若徒感殊眷之荐被全忘自靖之初心飄纓結綬揚揚復出則非但淸朝廉防之蕩然壞盡亦豈所以仰體我殿下曲庇臣家之盛德至意也哉百爾思量冒肅無路荐犯違傲罪合萬死跼高蹐厚此何人斯瞻望宸極魂神飛越猥入文字極知惶恐而劇任虛縻尤增罪戾玆敢不避斧鉞之誅略暴肝血之懇伏乞聖明哀之憐之特命鐫削臣職名仍令有司重勘臣辜犯以昭法紀俾安私分千萬至祝臣無任云云答曰省疏具悉爲其一伸於實職今姑許遞
정조 22년
漢城右尹曺允大疏曰伏以臣卽天下之一窮民也夙嬰險釁奄失慈母零丁孤苦理難全保而賴以爲命得有今日者獨臣父在耳其顧復之劬勞成就之辛勤五十年如一日非比他人有母之子而臣則不孝無狀居家而莫效負米之誠出身而每貽冥墑之憂初無一半分事可以慰臣父意有子如此生不如死而幸荷錫類之恩獲遂便養之願浿州沁都榮極專城妄謂百年之內此樂可常而緣臣罪惡貫徹神明爲養未卒延禍遽酷竟抱終天之痛永作孤露之命呼擗穹壤此何人斯一縷冥頑三霜遒閱苫堊已撤冠裳奄改獸視禽息尙忍言哉屛處桑梓攀慕松柏庶自贖其平日不孝之罪而月前甄錄之恩遽及於喪制甫闋之餘秋曹摠府除旨聯翩臣祗承寵命奉檄無所且惶且悲自不覺淸血之無從一味退處不思蠢動有非分義之所敢出故間始來伏私次則職名已蒙卸免賤心得以少安不自意京兆新除又下此際官銜屢改異渥偏隆臣誠惝怳感激益不知措躬之所也噫不肖如臣幸遭明時通籍甘載致位宰列頂踵毛髮罔非造化欲報之德山海莫量臣進而覲耿光於前席則殿下之於臣卽父母也退而候溫凊於私室則臣父之於臣父而母也竊自幸失恃餘生兼得父母之愛於君父之間而從今以往所仰恃以爲父母者惟我聖明而已移孝之願彝性同得逖違之戀忱誠倍激而第臣情私依舊茶毒苟欲出脚先已摧心且經喪威震剝兼以疾病沈痼頭部眩轉肢末痿痺形殼徒存神識或迷有時㗳然便作一木偶人間嘗雜試方藥冀得苟延頑喘而進退無常蘇完難期臣之種種情病只自撫躬悼憐耳簪履復收縱感聖念之記存軒冕自侈實非餘哀之自强目下貞疾猶屬細故衷情掩抑進身無路玆敢短章衷籲冒瀆宸嚴伏乞天地父母俯諒臣悲苦之情將臣職名亟賜鐫改使臣得以依近先壠畢此餘命不勝大願臣無任云云答曰省疏具悉卿其勿辭行公
정조 22년
靈巖郡守宋文述疏曰伏以臣庸愚譾劣百無一能而待罪下邑連値災歉日縻俸祿絲無報效周澤之鳴鴻未集魯氓之呼庚轉焉莫體九重宵旰之念虛負百里民人之寄居常愧懼若隕淵谷頃伏承侍從出宰之臣疏陳民瘼之聖敎而顧臣冥無知覺局無聞見以其拙訥之言辭不敢唐突於文字因循縮伏至于屢朔矣旋伏念重宸殷憂千里周諮苟利民庶無愛髮膚者卽我殿下如傷之至意而爲臣子者低回泯默不能一半分仰體詢蕘察蔀之盛念則是負民生也負君父也玆敢不揆魯莽不避僭妄謹將數三條件庸備乙丙淸覽惟聖明裁察焉夫墾田之政乃民命之所關而白地之徵爲切骨之至冤我國旱田之制以其一歲再耕未嘗隨起而稅遇陳而頉故一年二年至于十數年荒廢之田雖塚墓纍纍樹木鬱鬱而未經査陳之前元無免稅之路生民呼冤莫甚於此間嘗有陳田査頉之朝令而地部之臣必要陳起之相當苟或有一把束減縮於舊摠者則一切退却終不磨勘故民情冤憫有口皆言而爲守令者擧不敢生意於査櫛每當疲氓呼訴之至輒曰此是無可奈何之弊年年白徵邑邑同然唉彼百孔千瘡之瘼便歸越視秦瘠之域此而未救他無着手尙安望其對揚仁政懷保黎元也哉且以陳起相當之說論之靈巖一郡自丙申査陳以後二十餘年之間逐歲還起者已爲一百七十餘結而臣於到任之後査出境內陳廢之田則其數亦爲一百八十餘結是則陳與起已相當矣而起則入摠陳則未頉今若執其可頉之陳而又覓相當之起則是乃以其一而博其二也本郡如此他邑可知揆以事勢寧有是理掌計之臣非必有厲民富國之意只慮收租之漸縮經費之不足而然也臣雖愚昧亦何嘗不念乎此而人和民足聖有其訓損上益下易垂其象以此較彼得失炯然伏願殿下深存寧失之義益推若保之仁特命諸道之臣咸擧査陳之政勿拘相當務從實數亟行蠲免以慰八域之民心焉三南痼弊專在賦役而兩稅濫捧尤無限節京倉之斛容入甚少要不過閭閻間平斗十二三之數則外邑之斛較諸京倉加一斗足矣而今則不然列郡及漕倉所用之斛大者可容十七八斗小者亦容十五六斗本無定制已極濫觴而況捧給船人之際又有斛上之規高者殆至一斗下者不下半斗斛入之制不同捧上之節亦殊旣不得從弦而平量故未免隨處而異例此非但賦於民太濫實有乖於朝家同量衡之義而至於什二船價之外又有七升添給之規是以一斛之米殆近卄斗之多斯豈非大關民隱而急宜矯正者乎伏願殿下亟命京倉頒示斗斛之制使諸道道臣收聚列邑漕倉所用之器一倂校正無大無小仍禁斛上加給七升添給之規俾斯民粒粒辛苦之穀毋或狼戾於尾閭之地焉陞戶之設本係宿衛之重而抄上之時大爲民邑之弊鄕民之可合於輦下親兵者聚千百而難得一二況其挈家上京之際擧多傾財破産之患故始也抵死謀避終焉相續逃躱苟非身手壯健來歷分明族黨繁盛財産饒富之民則目下不得充選而前頭亦必有弊是以抄選之際騷擾莫甚一境健兒咸聚於邑觀其身手考其來歷招問其族黨點閱其財産取捨優劣之間奸吏夤緣百弊俱生資裝上送之時隣族侵擾衆民受害論其爲瘼不可毛擧今若廢鄕軍抄上之規而代以京民之募入則勇健才技之類應令而集不患其不得旣無遠方流徙之苦且無客土齟齬之患雖云市井之白徒必勝田野之農民兵精弊祛可謂兩得而廟堂營閫之臣特以事關禁衛不敢語及於釐革尙今因循臣竊悶焉伏願殿下亟命有司之臣更加籌度從速變通以幸萬民焉至若民庫之逐年加斂奴貢之到處虛錄已有諸臣之進言臣不敢更事架疊而其爲切急之民瘼則萬口同然亦願殿下更降嚴飭之敎使之劃卽釐正焉臣無任云云省疏具悉諸條說弊許令廟堂粘啓稟處
정조 22년
前同知金天肅疏曰伏以惟我聖上爲民盛意夙宵憧憧每歲勸農之飭頒下十行勤懇之敎環東土臣民莫不聳感欣戴而臣以遐土耕鑿之民適留京洛伏見農政綸音眞諺翻謄遍揭坊曲尤不勝激昂鼓舞之至也大抵耕種之法時不可失臨節早事爲上策稻之名色爲多先相地之宜正租則耕之於洞中畓荒租則播之於浦野畓勤力其中專念糞壤則雖高燥瘠薄之地何負於膏腴之土乎至若土沃處加之糞壤則苗多蹲縮有害無益此外等閑之地務令糞壤黃雲可期正所謂修人事待天命者也近來牧民之官因朝令謂以勸農乃於鋤禾之時躬往田疇看坪而止豈曰有效此後則各穀未播之前使風約輩先審四野官又繼至宜耕而陳廢者可糞而不糞者責其懶笞其罪歲以爲常則秋後息肩之日懶者有拾糞之益勤者有加鞭之效而農之所忌移秧爲最村野農夫皆懷不勞食實之意野多注秧坐待天雨雨若過時則陳其好畓永絶秋成之望有水根處外皆令及時播種以絶僥倖之心抑其中有闊狹之道多年刈穫粒粒散落之畓不爲移秧則春播未熟之前秋散者成實旋落徒存其莖終至狼狽此則不可以膠守一例若當旱災愆期未秧處以根耕稻播之則庶可食實矣且其野外雖有可田處片土新墾輒定濫卜咎在書員官未周察民無起墾之心土無自闢之理田野不闢良以此也亟令列邑十分減卜務其闢土以裕民食焉不奪農時聖訓丁寧而近者外邑如有公廨倉舍等修改處則責立戶役終妨農務官恤此弊使下輩雇立遊手則年豐之時願募者小爲補農糧負柴往市之田夫混被執捉農業失時痛禁此弊待農歇經紀恐合事宜臣無任云云省疏具悉爾言略而盡論耕種之法以早爲上策仍又歷擧土宜之各殊者可謂知所先務近來牧民之官不能勤課於未播之前塞責於旣鋤之後其爲不誠孰甚於此當有拔例飭諭注秧之禁寬稅之方諸批皆許廟堂稟處矣
정조 22년
洪州幼學申在亨疏曰伏以戊巳天干之土也丑未地支之土也干支合而爲己未則已與未皆屬於土而土爲農之本農爲食之本食爲民之本民爲國之本故先大王於是年而行親推之禮我殿下於是月而下務農之敎我殿下卽東方之大人而與天合其德與時合其序而導民以農務農以時者其惟在明年之己未乎臣伏讀綸音曰民之爲農也雖因於天時而當盡其地利也雖資於地利而當修其人事也又敎曰其要亦惟曰興水功也相土宜也利農器也臣雖生於野長於野盻盻然終歲勤動於稼穡者而猶未知天時地利人事之如是相須也水功土宜農器之如是至要也惟我殿下其神於農者乎殿下之言及於農臣亦農民中一物也敢不以所聞於農務者爲殿下效一得之愚乎蓋修人事以盡地利盡地利以俟天時而水功之興也土宜之相也農器之利也無非人事中所當爲者則於斯三者不可闕一而天時之旱與澇堯湯之所不能免也三年旱三年水十年一大旱十年一大水已悉於太史公貨殖之傳則雖以聖人範圍之化位育之功其於天時之利不利何哉然而旱之害甚於水之害而我國多水田者也禾稼之所務也粳稻之所種也而一遇亢旱農民束手此曷故焉有注秧移種之法而然也自箕聖之始敎井田高燥處乾付種卑濕處水付種行之幾千百年農穀歲登民食豐裕而我國承之謂之乾播水播而自中年以來始有移秧之法諺傳自龍蛇之變始有此法蓋是黑齒所種之法而我國之民樂其致力之少而至於此極盛云臣雖未知其必然而此法一行民之廢農者多矣何者民之爲農自三之日四之日爲始而時當穀雨則始爲注秧自注秧之時若遇流行之災以致旱暵之憂則雖勤於農務於穡者每瞻昭回之雲漢而惟待祈祈之下矣及其節晩之後始得注秧而雖注秧之後天不沛然則太半枯損及其端陽之節夏至之時可以移種而天於此時每爲靳霈蓋亢陽用事密雲不雨而秧馬之歌貴其及時一失其時至於徂暑之節則雲霓之望已歸虛矣稼穡之事已盡廢矣移種之害一至此哉至於付種則冬雪之所瀜春雨之所霑早稻早播晩稻晩播乾處乾播水處水播種已生矣苗已立矣旱不能爲災水不能爲損風霜之外可望有秋而但春以種夏以耘十千其耦老少殫力移種者則鋤不過數次付種者則耘不下三四次而所謂富民者務其兼竝貪於多作小而三四石大而六七石而一時注秧以省其力一時移種以除其勞雖或遇旱多有美畓所收者至秋夥然而貧賤之民欲效富戶他人田地艱得耕作而一體注秧每多失時三夏移種最爲居後遇旱而失手者多値歉而糊口無路此所謂富益富貧益貧者專由於此也以臣愚見見之則環東土數千里之地無論東西無論山野自明年己未土爲始廢其注秧而爲此付種則雖有一時之勞而可裕一歲之食雖勤一家之力而可殖一家之穀其利豈不博哉第伏念民之注秧已久習俗難改其必曰舍逸就勞舍易就難而語曰民可與樂成不可與慮始彼小民者惟知姑息之爲好而不知永久之爲計者也然而我殿下處君師之位主生民之命苟欲務三農之業立萬世之法邦本永固民食將裕則何憚而不爲此哉然而若朝家令之曰可以付種者付種可以注秧者注秧云爾則民豈舍其逸而就其勞舍其易而就其難哉然則使我邦之民一竝付種然後國可以行令民可以知歸歲久年深漸被其利則安知付種之不如今之移秧耶此則修人事盡其地利而天時可以備也若夫興水功則殿下敎之曰因其已有之大堤而着手當今之碩畫殿下已得之矣蓋近於山而有堤堤者所以貯水也近於野而有洑洑者所以引水也近於海而有堰堰者所以防水也堤洑堰三者所以興水功備旱災者也我國大國也山野之郡如繡之錯湖海之縣如碁之布而昔人之所築無處無之而但溪澗之所流沙堤爲之淤塞水流之所轉石洑爲之衝破海水之所驅湖堰爲之壞圮而爲農於其側者不可以一人之力去其淤塞不可以一家之財修其破壞葑合如雲無以賴其利若自朝家申飭堤堰司自堤堰司申飭各道道伯自道伯申飭各邑守宰小者借民之力大者致官之力自春初始役使之引水貯水以待其付種之時而苟或不勤於此等役道伯觀其勤慢懲以殿最則爲殿下分憂者其可忽哉若又有古人之所未築而今可以築之者捐廩出力以始其役亦又不足告于道伯及堤堰司出此國穀以完其役若有富戶雄民能相土宜堤洑堰三者中出財施力民被其利自朝家特施賞典以爲興起他民之道則山沿之邑豈有如今年之大歉耶旣合衆民之力以築則洑漑之際所當次第以及而今則不然有力者雖在下之田每爲先漑無力者雖居高之田每至後漑此非築洑之本意也惟望一切痛禁無使越等則此豈非均沾博利之義耶此亦是修人事以盡地利而天時之可以備也若夫相土宜則人事之所當修者而殿下敎之曰宜南者不宜於北喜峽者不喜於野土地之宜殿下已得之矣然而土地不欲相矣田野非不欲墾矣而民不敢生意者何哉蓋尺地寸土盡入於量案而土之厚薄隨時而變地之饒确與歲而異膴膴之原今或爲陳荒畇畇之隰今或爲廢棄無業之民孰不欲起墾而今春纔起來秋執卜今年纔墾明歲應稅或以量案而徵之或以加田而責之民之所食者小而所入者多如此而責之曰土地闢人民衆乎以臣愚所見見之則可起之土勸民起之可耕之土使民耕之隨其土之肥瘠定其稅之多小而遠以限六七年近而限四五年使吾民之無衣無食者得以飽暖於博施濟衆之下則可爲務農之一端而相土之宜不外乎此矣且伏念陳田荒畝所當免稅而自官依舊量徵之有主之田徵於其主無主之田則分之村里此何異於白骨徵布也此亦朝家之所可務恤而蠲稅者也至於農器之利不利則東西南北之有所不同也山野沿海之有所各用而勤農之家務穡之夫修其鎡器以合其宜則自上別無可利之道而第里里村村富者少貧者多而貧者資富者之農器以爲耕業而以其一日之耕報以數日之雇猶多靳借使之失農此豈是同井相恤之義哉以臣愚所見見之則自官嚴飭一里一村中有農牛者借之牛有農器者借之器以體我聖上一視之仁而使貧民貧戶竝躋於鼓腹之化則亦是利農器之一端也臣於此更陳其愚見伏惟我殿下垂察詳擇焉嗚呼天時雖不可必而殿下東方之一天也天視自我民視天聽自我民聽則天人一理也未有人事克修而天命降災未有人事不修而天命降康則曰雨曰暘與上帝唯諾者非我殿下乎殿下苟能懋昭大德克享天心則災可以爲祥德可以勝妖堯天舜日廓然淸明和風甘雨沛然流注稼穡無卒痒之歎土鼓告豐登之慶人事之所修地利亦可以盡矣天時亦可以和矣至於興水功相土宜利農器數條事不過有司之事而若夫噵率之功殿下可不勉之哉三推五推之法備載於戴記王制而古昔聖王所以導其民務於農者也惟我聖上以肯播肯穫之晠意克軫終朕畝之方則明年之己未乃是殿下卽田功康功之時也承丕謨丕烈之秋也導迪厥民躬耕藉田示我農夫勉我穡事綏八方屢豐年則我國家無疆之休於斯焉在矣臣願以周頌之豐年爲殿下誦之焉臣無任云云省疏具悉戊己天干之土也丑未地支之土也干支合而爲己未則已與未皆屬於土而土爲農之本農爲食之本食爲民之本民爲國之本爾所敷衍爲說者識解誠可取而其云自箕聖之始敎井田燥處乾付種濕處水付種我國所謂乾播水播者是也移秧之法行而廢農者多自明年己未廢注秧爲付種其利博哉者卽近日廟堂講究之策也然而民可使由之不可使知之治民如烹鮮羹撓之則雖師古之美制未必有立效祛泰祛甚之道在方伯守令矣其云近於山有堤堤所以貯水近於野有洑洑所以引水近於海有堰堰所以防水山野繡錯湖海碁布昔人所築無處無之而流沙塞隄轉石衝洑驅潮壞堰小者借民力大者致官力自春初始役修治考勤慢爲殿最之高下古未築而今可築者又出國穀完役或有出財蒙利之人特施賞典者亦可謂切實令廟堂指一草記以爲未墾前措處之地也其云陳荒廢棄孰不欲起墾而今春纔起來秋執卜如此而責之曰土地闢人民衆乎初起初耕隨土定稅限以六七年或四五年使吾民之無衣無食者得以暖飽者此三年勸耕次等降續之意也年前嶺南有所知委近果有效乎否與尾陳條件亦令廟堂稟處
정조 22년
大丘幼學柳東範疏曰伏以天佑我東殿宮萬壽元良岐嶷八城延頸舞蹈慶忭之忱曷有其極臣爲赴柑製旅食京輦卽伏見務農政求農書綸音下者首尾屢千言丁寧懇至周完詳悉於重食足民崇本絀末之政其大無外其小無內而凡我首戴茅蒲身衣襏襫之徒如子弟邇於父毫髮燭於鑑而猶不自爲多思與老農老圃發其隱而鉤其蘊書曰知稼穡之艱難信乎知其艱難也傳曰好問而好察邇言信乎好問而察邇也臣聞不在其位不謀其政又曰時然後言廟堂之謨非草茅所當言而畎畝之事臣旣賴以利生矣敢不粗識乎旣粗識矣又可言矣敢不以藜糗之菲濟大羹之和螢爝之微贊太陽之明乎哉凡人局於小而不能見大聖人推其一而能知其十臣不敢陳殊方異地耳聞而目不睹耳只以嶺南一路常所見聞者陳之倘賜四聰之垂聽必有可以類推者矣凡菑於稼者非一而惟旱爲最重於農者非一而惟牛爲大還穀不均而貧農失業簽丁多匿而孱農莫支新田執卜而墾闢不廣至於稌宜濕而黍宜燥綿喜暘而麻喜雨皆農者之習焉者也顧不足爲憂而最其大要有六曰深濬堤澤也曰用水有節也曰繁殖蓄産也曰糴均貧富也曰役蒐漏丁也曰勿稅新田也近年以來歲比旱暵人則諉之於天臣則曰天不旱而人自旱夫夏有時而旱冬必有雪冬有時而旱春必有雨又或有冬旣雪而春又雨者冬雪之所瀜液春雨之所渟湛無費一勺俱滀細流則冬春五六朔之所得足以禦夏三朔之乾故古之堤澤其深不測魚龍得以窟焉艇艓得以泛焉惟其深也故貯水也多惟其多也故禦旱也優今則不然堆阜之捎齧流沙之積聚歲凡幾千百斛而十年之內不一釃鑿千仞之堤今焉可揭矣百仞之澤今焉生塵矣徒以一蕢二蕢之土築之於外而冀其千仞百仞之深於其內是不猶以及肩之墻欲藏宗廟百官之富乎雖以恭儉一池言之自古極備之歲迄未見其盡涸古老至今記之而今則旱未數月水已告竭此無他只築其外不濬其內也濬之當如何一堤仰漑之戶力或不能給也則官調他堤之民合力共濬此堤旣濬他堤又濬所以相助而相償也於其浸田而旣涸也歲必一濬以深爲準所濬之土增築其防如鑿隍而爲城則堤安得不深水安得不多旱安得爲菑乎所謂深濬堤澤者此也凡民慮不及遠苟得數包之穀則不圖明日之飢而必盡一日之飽苟得數疋之布則不圖他日之寒而必極一日之華其用水也亦然旱之時一勺莫得而纔得少雨則更無所恡曰苟已浸矣貯之何爲波流一過不可再回而纔決其堤則晝夜不息曰苟可灌矣塞之何用如是而澤安得不勞涯安得不枯若夫田旣穫而水猶餘則以其及春翻耕之急也雖不得不以次瀉去而堤築則固當修其缺而貯之也至於當夏浸秧之時一日受灌足支四五日之旱則朝而決堤萬頃成雲暮當塞堤更待四五日而後決之又更待四五日而後決之以此爲率不當一向洞瀉有賸水於彼而無餘者於此所謂用水有節者此也夫農貴深耕耕深在牛朝家已燭其如此也故牛禁之著之金石屢年矣大哉聖人之爲民興利也民之得牛也歲凡幾千頭以三四年前較之則桃林豐草繭栗遍野如此而不已則卽墨小城得牛千餘將無多讓於古而業農者大率皆至貧窶也能有買一犢之貲者亦無幾故貧民之坐無牛失耕者十常五六且捧糴之時自官必先籍有牛者督使賣牛納穀夫剜心醫眼在古猶然民豈復顧惜乎一朝鬻之易十年買之難臣之愚計申明五家作統之法使一統之內合財備牛或一頭二頭隨宜爲之三四年亦聽其一改且當捧糴之時著爲禁令切勿賣牛納糴衣袴可鬻牛則不可釜鐺可鬻牛則不可如是則將見夫人有牛夫人深耕今年雖困於糴而明年可免矣明年雖困於糴而又明年可免矣所謂繁殖蓄産者此也旣有水矣又有牛矣而尙猶不得耕者無糧饟也糶糴之法本欲富民亦食貧民亦食富不敢小受貧不敢多受春頒也甚均秋斂也甚易而今則豪富之黨無一受糶則寠人之偏受其糶勢也偏食其糶則偏受其因亦勢也偏受其困則偏廢其業亦勢也非獨戶還又有給還貧者無結則理當無還而丐貸無節難責於小人故間多養戶之奸民貧者之多結還以此也年年養戶且有停捧之宿還則雖蒙一年之豐何足償屢年之還乎是故貧民多還者多過數三十石小猶十餘石而計其一年貧家之農多不過數十石之收以此納糴則餘者幾何臣之愚計痛革富拔養戶之習則貧民自可少還少還則無徵隣族鬻牛鼎之弊餘糧足以耕所謂糴均貧富者此也古之二疋今爲一疋則朝家恩至渥也民宜益饒而今反益貧者何也軍丁之不能蒐匿也豪吏猾校姑無論把摠哨官皆庇一門風憲約長亦護一室一門之丁多至爲數十一室之丁少不減三四此輩之依怙藏匿尙如此則大於此輩者可知已是故疲氓單族之悾恫食土者擧被此輩所侮辱而離其畎畝率土之濱孰非王臣而大略敦本業重公稅以養君子者國家最宜憐惜而浮沈里閭蹈藉凡庸者手不操來身不出布周官曰宗以族得民而今反失民豈不痛乎均是民也何可使一勞一逸彼役此遊也哉臣謂嚴飭守宰之臣邑所謂千把摠哨官人吏風約之類只渠一身之外一皆充役其他掩覆者嚴明査櫛則國家丁口可十倍於前而良丁富實者擧入編伍之額京營上納亦可朝令而夕辦矣然則七般之役可無苦歇之懸而農民可以樂業所謂役蒐漏丁者此也夫茭牧廢壖之可墾者亦多矣貧民無土之屬不敢起墾者何也起墾之利未及而執卜之害先及也新墾之土未必登而或不足以當其卜則民何以願耕地何以盡闢臣謂起廢之田限十年勿稅十年之後則切勿以高等執卜以此募之則民必願耕地必盡闢所謂勿稅新田者此也摠之此六者鄙卑庸陋之所共知而臣猥陳之干瀆之誅自知難逃而誠見殿下詢于芻蕘謀及庶人廣大配天地弘深如河海昔人有以九九見君而君不逆將以致大也臣之所陳雖甚凌瑣抑可爲九九之流伏願聖明之留意焉臣無任云云省疏具悉爾以嶺外之人見求農書之綸音有此應旨對章其所敷陳皆有所據益知人才之無隔遠邇嘉乃嘉乃爾所謂菑於稼者非一旱爲最而重於農者非一牛惟大貧農失業於還穀孱農莫支於簽丁古之堤澤其深不測魚龍窟而艇艓泛今則恭儉大堰旱卽告竭竝與一過之流用水無節茭牧廢壖之民不敢起墾而利未及而害先及云云者爾言是矣使人人服力勤作因天時而興地利流行之菑豈至於艱食而替人之功助人之力有則墾無則荒一牛之力當百人之功所以殺牛之禁比殺越之律減二等著在典憲近因大臣之言可其中禁矣還穀簽丁之弊疏㵸與勸起付之廟堂與諸疏參看使之從長稟處
정조 22년
戊午十二月十六日辰時上御重熙堂諸承旨持公事入侍提調同爲入侍時同副承旨沈象奎記事官金啓溫假注書洪奭周記注官金景煥承膺祚藥房提調鄭民始以次進伏訖上曰公事不必讀奏直爲入之命書榻敎曰在外及不爲仕進承旨許遞前望單子入之待下批牌招察任民始曰本廳庫舍諸處多有修補處而物力不敷賑廳錢四萬兩限五六年貸下以爲取殖補用之地何如上曰依爲之出擧條仍命退諸臣以次退出
정조 22년
行都承旨李晩秀坐行左承旨曺允大奉命進去行右承旨申耆奉命進去左副承旨李海愚奉命進去右副承旨鄭東觀坐直同副承旨沈象奎坐直注書柳台佐病金啓溫仕直假注書洪奭周仕事變假注書朴慶九仕
정조 22년
曺允大啓曰來二十一日朝參日次矣敢啓傳曰停
정조 22년
曺允大啓曰御營廳將官來言今日本廳軍兵日次私習云矣敢啓傳曰知道
정조 22년
鄭東觀啓曰卽見靈巖郡守宋文述上疏則上言二字當書於第二中行而連書於第一行者大違格式殊欠審愼所當還下送而係是民事雖不得不捧入該郡守不可無警推考何如傳曰允
정조 22년
傳于沈象奎曰戶刑換房
정조 22년
傳于申耆曰禮房承旨馳詣宗廟奉審摘奸以來
정조 22년
傳于李海愚曰左副承旨馳詣社稷奉審摘奸以來
정조 22년
傳于沈象奎曰同副承旨馳詣永禧殿奉審摘奸以來
정조 22년
傳于曺允大曰左承旨馳詣景慕宮奉審摘奸以來
정조 22년
鄭東觀啓曰知義禁金思穆同義禁徐有大牌不進推考傳旨今方捧入而開坐命下之後如是違牌不卽擧行事甚未安更卽牌招何如傳曰同義禁聞其實病無以出肅云許遞今日齋戒相値未肅拜知義禁待開門牌招使之備員擧行
정조 22년
傳于沈象奎曰工房承旨入侍
정조 22년
行右承旨申耆書啓臣承命馳詣宗廟尊所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則仍留享所待將事復命之意敢啓傳曰知道
정조 22년
左副承旨李海愚書啓臣承命馳詣社稷壇上奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則仍留享所待將事修掃後復命之意敢啓傳曰知道
정조 22년
行左承旨曺允大書啓臣承命馳詣景慕宮尊所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則姑爲仍留享所待將事復命之意敢啓傳曰知道
정조 22년
注書金啓溫病代以尹東壽爲假注書
정조 22년
洪奭周有頉代以金啓河爲假注書
정조 22년
李晩秀啓曰玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰竝許遞明日政差出
정조 22년
鄭東觀以都摠府言啓曰今日入直內三廳武兼禁軍及軍兵等當爲中日習射而臘享大祭齋戒相値不得爲之之意敢啓傳曰知道
정조 22년
鄭東觀以兵曹言啓曰五衛將閔修益鄭聖鵠俱以身病猝重勢難供職呈狀乞遞病旣難强則宿衛輪番之任不可久曠竝改差何如傳曰允
정조 22년
司僕寺啓目分養馬有頉各官後錄爲去乎依此施行何如判付啓依允爲旀具明遠段爲先推考爲良如敎又啓目箭串牧場放馬孶息雖有加數故失至於此多郞廳所當請勘而前任僉正朴宗厚今已遞職判官韓大裕方有牧場擧行之事難責生手姑令戴罪供職更觀日後勤慢處之何如判付啓依允爲旀郞廳等段更觀前頭與兼內乘當有賞罰卿等各別嚴飭爲良如敎
정조 22년
司僕寺啓目晉州監牧官安載述段牧場所放馬孶産加報之數至於二百五十五匹之多着意看養殊甚可尙前監牧官申大復以孶産加報之功直除羅州監牧官群頭賞加後亦差衛將是白乎所今此該監牧官安載述之加報旣若是夥然則其在激勸之道竝與群頭宜有各別施賞之擧是白乎矣事係恩典不敢擅便上裁何如判付啓依允爲旀士夫守令邊將之不能盡心於攻駒嘗所爲駭況以武弁爲兼牧僉使其不勤如許白翎僉使李星會汰去西邑之治績未必可合於卽除邊地則其所差遣未知爲是其時銓官推考爲旀請賞牧官依申大復例施行爲旀群頭段賞加及衛將明日大政下批事分付爲良如敎
정조 22년
寧海府使閔師宣疏曰伏以臣至愚拙也猥叨字牧之任錫類所推獲遂祿養每飯而子母北望攢手曰此吾君所賜也區區隕結之私豈不欲殫誠竭慮少效塵刹而智識鹵莽才力淺短莅任行將一年而坐費廩俸未有以仰答九重分憂之意每一循省只自惶恧顧今窮鄕下邑民生之疾苦何嘗一毫遺照於階前萬里而迺以如傷若保之聖念尙慮一民瘼之未祛一邑弊之未矯許令文守詳探博採封章進來是誠臣仰承明旨悉陳民隱之會而第臣所叨之邑斗處海隅與關東接界其於道內事情殆若他省聞見實有所未周傍近諸邑又皆地偏事簡無甚可言本邑亦以僻小之致幸無目下弊瘼而其所云路貰廳卽民庫也每戶歲收牟租一斗五升都數爲二百九十石有奇而除出京主人及各營主人役價與分養馬上納代錢合一百四十四石以其贏餘爲各營文報及列邑傳關持者脚價之費矣今番巡營扇漆卜定永罷之後以其添補錢五十兩移付於該廳而戶減牟租二升合所減爲三十八石零夫京外邸人之役價文報持者之脚價俱是有邑之不可闕者而邑力秪殘實無從他拮据之道故不得一切革罷只就其中略加刪減甚非所以仰體朝家之德意也臣誠死罪然道內諸邑擧皆詳査細櫛於從前之徵斂若大若小隨其事力俱爲蠲減則雖多寡不齊窮蔀之民自此一分紓力而均蒙實惠矣是正朱夫子所謂小變通小利益大變通大利益者也力役之均卽七事中一也而上納軍布麤細不等禁御保布則猶爲六七升而訓局砲保之布至爲八九升民布之出自機杼者幾何太半以粟易之今年綿農稍登而其直尙爲三兩零合計情費馱價則殆近四兩雖云一疋便是二疋役矣木賤之歲如此綿斂之年可知嶠南如此他道可知同是一邑軍丁而砲保之徵若是偏重故一塡此役民皆逃避頓無安業之意此豈不切愍而可矜也耶宿衛諸軍之需雖不可一朝遽然減升減尺而小民切骨之冤亦不可不念伏願博詢廟堂講求通變之術以爲均力役之地則非但爲一路一邑之幸也軍政之難何邑不然而本府元戶爲二千四百七十三戶其中班族六百餘戶海戶亦爲四百軍校吏隷及驛屬合爲三百餘戶又計除校院及內寺奴屬則所餘良戶將不滿八九百矣獨女及老除之類又參錯於其間京外軍摠合爲一千一百三十七名以若民戶較若軍額若是其難而曾於癸丑自比安來者水軍四名戊戌禁衛保自知禮來者五名壬子自榮川來者禁衛保一名砲保一名馬軍一名御保二名禁軍保不知何年自奉化來者五名前後四邑移來之額合爲十九名本邑軍伍尙難充數而他邑軍之移來添數又是邑民難支之一端當初雖因四邑之民戶凋弊有此移定而今已多年流亡亦幾還集則何至今因循不還而偏湊於秪殘之本邑哉今若各還其邑則在四邑不爲添得無前之額在本邑可以減得新添之丁而係關軍政道臣有難擅便伏乞令廟堂裁處焉內奴婢之弊卽我聖明之素所哀矜而思所以一番矯救者也廟堂之固所講究而未及變通者也如臣愚鹵尙何敢方便指論而臣曾在北邑目見此弊之無奈何而今叨嶺邑毫無異同蓋今日之絶可矜惻而不可不急解其倒懸者惟內寺奴婢耳第念在昔洽充實數者今焉消耗略盡十無一二侵徵至及於九族此無他專由於籍法不嚴奸弊日滋而然耳掩其根派轉往他郡稍饒則冒稱班族其次投入良役生兒長孫年久歲積遂至於莫可究詰之境於是焉不得不姑就見在之內奴强名之曰頭目而責納焉嶺邑宣頭案所載之支屬推刷於或東或西茫無指向之地方者是豈成說哉臣意則今式帳籍以災年旣許退限自明年爲始收單時逐一家座覈實嚴立科條無容一民之隱漏各其來歷及役名從實懸錄絶禁其冒稱至若移寓而始入籍者亦令詳書其前式之籍在官及移接之年條移去移來之際必以本官公文及帳籍憑準然後始許容接如或令前漏籍而移居他鄕者竝與公文而無之則以奸民論其中殘獨雖入籍戶役本所蠲減者修籍時諸費亦許蕩減則小民何憚而甘歸漏籍之科耶臣聞彼中行旅無鋪蓋者店人不許留接勘以奸盜云今此一紙帳籍公文譬諸鋪蓋豈不至簡而至易耶若然則一從宣頭案所載推尋其支派去處何往而不得覈實哉其果眞箇戶絶者案內蕩減始隱而今現者的實推刷後隨其所在官案中移錄如是而行之數年則統而比摠寧或耗縮於元付之數額耶漏籍之弊非獨內奴一事爲然種種許多民僞皆由於此奸宄容隱一也軍丁紊亂二也上下無分三也漏籍之律國典至嚴入籍冒稱之禁每式必飭來去公文之法近又申明何如而官吏杻於因循小民無所懲畏容易犯科而一未嘗摘發置法則周禮重版籍之意安在哉伏願分付廟堂別定條倒在在申嚴期於法立毋徒爲文具之歸焉本道尤甚諸邑多以儲積之不敷嗣歲賑貸無由拮据營邑擧皆憂遑而致煩重宸之勤慮臣竊咄焉還上本意還以備水旱餉以慮陰雨故必也半留半分設置之意果如是矣臣竊計道內穀簿當不下數百萬石使其半留則何憂乎數十邑之歉荒哉且況枵於沿而庤於峽多寡不均有非萬室萬鍾之古制如是之故過多之邑一戶所受至於數十斛之多太小之邑春候耕耘無以資其種糧首夏以後則邑邑庫儲大都蕩然民情認以還穀爲官家殖利之資吏隷偸弄之冗不以爲渠輩嗣歲之糧故雖在豐年拒納爲事所納亦麤劣不實在常歲而爲病民之巨瘼遇災年而無補於賑濟者苟求其故專由於盡分及多寡不均之致耳臣謂自今爲始先行裒多益寡之政使沿峽平均京外諸衙門之穀一依會付使之一切半留別其倉庫各置分留以爲平時無至病民歉歲得以無憂焉說者謂各營門還餉不爲盡分取耗則將士支放將何以爲之乎此決不可行之論云而此有不然者歷數往古豈有恃還耗而爲軍需者乎未有還耗之前諸路衙門猶能廩食校士而各其庫儲亦豐羨有裕今何必專以還耗爲左右給使之糧料而莫可議到耶苟其便民而救荒則何憚而莫之矯正乎亦願下詢廟堂而量處焉右項諸條殆若泛言不切而伏覩我殿下至誠惻怛凡係懷保之政靡不用極諸守令之各陳民弊者無小無大而率皆允兪焉臣實感激敢此縷陳焉此外些少之弊惟在守令與道臣從長釐改之如何耳或係煩屑不敢仰徹臣無任云云省疏具悉諸條皆令廟堂稟處俾有實效其中民庫一款觀於疏辭減若不減未知畢竟釐弊之如何而他邑亦皆如此則烏在其申諭之意乎
정조 22년
戊午十二月十七日午時上御便殿都承旨同副承旨來待諸臣入侍時行都承旨李晩秀同副承旨沈象奎假注書洪奭周記注官金景煥承膺祚檢校提學鄭民始水原留守徐有隣壯勇大將趙心泰原任直閣南公轍以次進伏訖上命下御製太學恩杯箴竝序辭一篇命晩秀讀之仍敎曰此本使抄啓文臣金近淳黃基天各書一通也又敎曰今番賜杯時諸生詩什當入印令鑄所入直文臣及李魯春宋知濂李羲甲金履載金羲淳李勉昇姜浚欽入來校正以爲從速印出之地可也上曰明日都政當於此便殿爲之而處所不無窄挾之慮故今方設補階明日正時以日出時入之事分付命書榻敎曰藝文提學許遞與弘文提學未差之代明日政差出有隣曰華城人之蒙被朝家恩澤可謂優且厚矣毋論儒武身在華城者設科而奬勸之授職而甄拔之有非他都他邑所敢望而及其決科除職則原居者築室者間多稍稍引去不體敬乘梓之至意且乖重土着之朝令揆以事面誠極駭痛凡係文蔭武之由華城決科除職人員倂與居住年條而作一冊子繼此科職者隨出隨錄仍自本府以時探察如有徒存戶籍之名而無難於挈眷離鄕者文移兩銓草記重勘雖於收敍之後非有別般贖愆之事更勿甄用事出擧條定式施行何如上曰依爲之出擧條有隣曰親軍衛番將長樂衛衛將今爲實職而箇滿定以十五朔矣參上參下部將旣已通計前仕則堂上將官似無異同而宜有一番筵稟故敢此仰達矣上曰依爲之出擧條心泰曰本營軍器什物中銃刀等種之自統營平安兵營製來物力以道內公穀從實數會減事及槍柄木銃家木箭竹片箭竹亦於嶺南湖南統兵水營分數卜定從時價貿取亦以道內公穀會減而稅船添載上納事論列於軍器節目中纔已啓下矣以此出擧條行會於各該道帥臣處何如上曰依爲之近來卜定之弊嚴飭之時萬有一名雖從時價或廉價徵捧於民間白地辦納於該鎭則當該統水使施以制書有違律告身盡行追奪邊將等嚴棍卽其地充軍以此意措辭關飭來春御史下去時亦當添入齎去事目中此意一體分付可也出擧條晩秀曰卽伏見義州府尹李基讓狀啓則以漂人領送齎咨官尹敏東諺書上送承政院爲辭矣私書不當上徹諺札尤極猥屑揆以事體萬萬駭然臣等之矇然捧入不勝惶悚而原狀啓還下送該府尹從重推考何如上曰依爲之出擧條仍命退諸臣以次退出
정조 22년
行都承旨李晩秀坐行左承旨曺允大坐直行右承旨申耆坐左副承旨李海愚坐右副承旨鄭東觀坐直同副承旨沈象奎坐注書柳台佐病金啓溫病假注書李弘謙仕李允謙仕直事變假注書朴慶九仕
정조 22년
李海愚啓曰判義禁洪良浩再牌不進推考傳旨今方捧入而開坐命下之後連事違召不卽擧行事體所在極爲未安所當更請牌招而係是一日三牌何以爲之敢稟傳曰許遞前望單子入之待下批待開門牌招
정조 22년
判義禁前望單子入之趙尙鎭落點
정조 22년
以知義禁金思穆牌不進推考傳旨傳于李海愚曰實職俾伸廉隅竝與兼銜而又敢違牌乎從重推考更爲牌招牌去來勿爲呼望
정조 22년
都政吏批以黃基天爲吏曹佐郞柳明觀爲典設別提李是釪爲禁府都事李厚延爲長興主簿申錫老爲永陵令金思䄷爲寧陵令金魯正爲井邑縣監李英秀爲平康縣監夫宗仁爲大靜縣監李應鼎爲召村察訪李城輔爲大司憲李萬榮爲獻納趙鎭宣爲榮川郡守李檍爲平市直長金民柱爲內資直長南寅老爲尙衣別提黃運祚爲敦寧都正李卿尹爲禮曹佐郞鄭亮采爲豐德府使金相任爲尙瑞直長金熙朝爲右尹繕工主簿洪後榮添書落點柳師模爲宣川府使李仁祜爲甑山縣監任希耇爲文化縣令李聖濂爲漣川縣監蔡弘遠爲兵曹參知尹光碩爲黃州牧使徐直修爲仁川府使洪大淵爲海南縣監許鐫爲祥雲察訪李顯綏爲司宰奉事沈魯崇爲司䆃奉事成德朝爲判尹朴孝成爲三陟府使李溶爲居山察訪崔崑爲司饔主簿金明鎭爲漢城庶尹韓大裕爲富平府使申義顯爲价川郡守兪岳柱爲司諫黃基天洪宅夏爲持平李惟銓爲泰川縣監神光僉使高厚鎭价川郡守申義顯相換泰川縣監李惟銓加平郡守鄭殷祥相換甑山縣監李仁祜价川郡守高厚鎭相換榮川郡守趙鎭宣平康縣監李英秀相換以洪樂游爲司諫鄭彦仁李廷璞爲持平張瀚爲寧陵參奉
정조 22년
兵批以朴履煥爲五衛將咸汝績爲忠翊將權裕爲知事沈益希田百寧爲五衛將金天肅爲忠翊將許鍰爲忠壯將尹頤東爲訓戎僉使金爲城津僉使曺命楫爲惠山僉使田遇聖爲訓鍊判官李商采爲順天營將李琦鉉爲慶州營將元毅鎭爲晉州營將李榮大爲慶尙在兵虞候申思益爲釜山僉使鄭宅慶爲滿浦僉使金履準爲白翎僉使柳之源爲南虞候李仁默元最鎭爲五衛將金命淑爲平薪僉使文載奎爲龍媒僉使廉億齡爲許沙僉使史廷爀爲草芝僉使徐光赫爲西生僉使李有豐爲車嶺僉使劉珣爲西林僉使金鳳斗爲安義僉使姜道興爲注文僉使任希學爲薺浦萬戶林震澤爲木浦萬戶李漢斗爲鉢浦萬戶禹德進爲天城萬戶高植爲西平萬戶韓大彦爲長峯萬戶李聖胤爲吾老梁萬戶金命旭爲所已萬戶馬道祥爲防垣萬戶金學祖爲乶下僉使崔慶瑗爲柔遠僉使朴昌植爲永登萬戶朴在行爲馬島萬戶任光國爲豆毛浦萬戶成在坤爲乫坡知僉使張世傑爲阿吾地萬戶李孝亨爲舒川浦萬戶康喜老爲山羊會萬戶李鎭國爲方山萬戶尙得容爲永達萬戶吳擎烈爲古突山別將朴養源爲黑山島別將金光一爲新門別將金應瑞爲金烏別將邢載洽爲文殊別將韓應儉爲京畿中軍金鎭鼎爲安東營將具絎爲尙州營將尹相爲忠淸兵虞候李漢斗爲安興僉使以安東營將望筒傳于曺允大曰堂上虞候窠擬入此窠曾經守令中擬入
정조 22년
以渭原郡守望筒傳于李晩秀曰豐川卽數遞之窠蘇弊間當久任望筒還給更爲擬入